<classify> HALMASHAURI zote nchini zimetakiwa kujifunza kutekeleza miradi ya kimkakati inayopatiwa ruzuku na serikali, ili thamani halisi ya mradi ionekane kwenye utekelezaji wa mradi husika.Naibu Waziri wa Fedha na Mipango, Dk Ashatu Kijaji alisema hayo alipofanya ziara ya kikazi ya kutembelea na kukagua mradi wa kimkakati wa ujenzi wa Soko la Kisasa katika Manispaa ya Morogoro wenye lengo la kuzifanya mamlaka za serikali ziweze kujitegemea kimapato.Dk Kijaji alisema mradi wa soko hilo unagharimu Sh bilioni 17 na kusema kama ipo halmashauri iliyopewa fedha za kutekeleza miradi ya kimkakati kwa kuwekeana mkataba na serikali na bado inashindwa kufuata makubaliano ya mkataba, ijifunze kutoka Manispaa ya Morogoro.Ukilinganisha na miradi mingine ya kimkakati niliyoikagua katika mikoa ya Dar es Salaam na Pwani, huu ni wa mfano, zipo halmashauri ambazo zimepewa fedha halafu zinarudi tena kuangalia upya mikataba ambayo waliwekeana saini na serikali jambo ambalo linatia mashaka, tuje tujifunze kwa Mkurugenzi wa Manispaa ya Morogoro,alisema.Alipongeza hatua iliyofikiwa katika utekelezaji wa mradi huo ambao umefikia asilimia 30 japo walitakiwa kufikia asilimia 40 katika kipindi hiki, kutokana na changamoto ya kujaa maji na kuutaka uongozi wa manispaa hiyo kukamilisha ujenzi ndani ya kipindi cha miezi mitano ili wafanyabiashara waanze kulitumia soko hilo.Mapato ya soko hili yataongezeka kutoka Shilingi bilioni moja kwa mwaka hadi Sh bilioni nne, kwa kuwa idadi ya wafanyabiashara itaongezeka kutoka 400 kwa sasa hadi 900 na huduma zingine zitatolewa kama benki, alieleza.Mkuu wa Wilaya ya Morogoro, Regina Chonjo alishukuru serikali kwa kupeleka mradi huo wilayani kwake, kwa kuwa soko lililokuwepo lilijengwa mwaka 1953, hivyo kuwa na miundombinu mibovu iliyosababisha wananchi kuwa na magonjwa ya mlipuko kikiwemo kipindupindu.Mhandisi wa mradi huo, Antonio Mkinga alisema mradi huo utakamilika katika muda uliopangwa, kwa kuwa mpaka sasa hakuna vikwazo ambavyo vinaweza kuzuia utekelezaji wake.Halmashauri ya Manispaa ya Morogoro ni miongoni mwa halmashauri 17 zilizokidhi vigezo vya kutekeleza miradi 22 ya kimkakati nchini kwa mwaka wa fedha 20182019 kwa gharama ya Sh bilioni 147, ambapo manispaa hiyo ilipata mradi huo wa soko la kisasa litakalogharimu Sh bilioni 17.  <topic>: KITAIFA 